CELEX: 62018TN0212
Language: fi
Date: 2018-03-26 00:00:00
Title: Asia T-212/18: Kanne 26.3.2018 – Romańska v. Frontex

201805250751897302018/C 200/562122018TC20020180611FI01FIINFO_JUDICIAL20180326434421Asia T-212/18: Kanne 26.3.2018 – Romańska v. Frontex
 ---documentbreak--- C2002018FI4310120180326FI0056431442Kanne 26.3.2018 – Romańska v. Frontex
   (Asia T-212/18)2018/C 200/56Oikeudenkäyntikieli: puola
      Asianosaiset
   
   
      Kantaja: Karolina Romańska (Varsova, Puola) (edustaja: asianajaja A. Tetkowska)
   
      Vastaaja: Euroopan raja- ja merivartiovirasto
   
      Vaatimukset
   
   Kantaja vaatii unionin yleistä tuomioistuinta
   
            —
         
         
            ottamaan kanteen tutkittavaksi ja toteamaan sen perustelluksi
         
      
            —
         
         
            kumoamaan Euroopan raja- ja merivartioviraston, joka on sijoittautunut Varsovaan, 14.6.2017 tekemän päätöksen irtisanoa Karolina Romańskan kanssa tehty sopimus unionin muuhun henkilöstöön sovellettavien palvelussuhteen ehtojen 47 artiklan mukaisesti
         
      
            —
         
         
            toteamaan, että Euroopan raja- ja merivartiovirasto on kiusannut ja syrjinyt Karolina Romańskaa
         
      
            —
         
         
            velvoittamaan Euroopan raja- ja merivartioviraston lopettamaan Karolina Romańskan kiusaaminen ja syrjintä ja ottamaan käyttöön syrjimättömyys- ja kiusaamattomuuspolitiikan
         
      
            —
         
         
            velvoittamaan Euroopan raja- ja merivartioviraston maksamaan Karolina Romańskalle kohtuulliseksi arvioitu 100000 euron summa korvauksena hänen kokemastaan epäoikeudenmukaisuudesta
         
      
            —
         
         
            velvoittamaan Euroopan raja- ja merivartioviraston maksamaan Karolina Romańskalle 4402 PLN korvauksena hänelle aiheutuneesta vahingosta
         
      
            —
         
         
            velvoittamaan Euroopan raja- ja merivartioviraston korvaamaan oikeudenkäyntikulut kokonaisuudessaan.
         
      
      Oikeudelliset perusteet ja pääasialliset perustelut
   
   Kantajat vetoavat kanteensa tueksi viiteen kanneperusteeseen.
   
            1)
         
         
            Kantajaa kiusattiin ja syrjittiin vastaajana olevassa virastossa. Kun kantaja oli vastaajana olevan viraston palveluksessa, hänestä tuli omalla alallaan kiusauksen kohde, häntä nöyryytettiin, hänen syykseen katsottiin muiden tekemiä virheitä, häntä häpäistiin julkisesti ja häntä kohdeltiin sopimattomasti, minkä esimiehet tiesivät, mutta eivät puuttuneet asiaan.
         
      
            2)
         
         
            Kantajan terveys vaarantui sen johdosta, että häntä kiusattiin vastaajana olevassa virastossa. Kantaja kärsi huhtikuussa 2016 yhtäkkisestä ja voimakkaasta terveyden heikentymisestä, mikä vahvistetaan lääketieteellisissä asiakirjoissa. Kantaja on ollut siitä lähtien jatkuvasti hoidossa. Lääkärit ovat todenneet, että terveyden heikentyminen liittyy hermoihin ja johtuu erityisesti työpaikkakiusaamisesta ja burnoutista. Kantajalle on aiheutunut hoidosta kuluja, jotka vahvistetaan kanteeseen liitetyissä lääketieteellisissä asiakirjoissa.
         
      
            3)
         
         
            Kantaja ei saanut lainkaan apua, kun häntä kiusattiin ja syrjittiin vastaajana olevassa virastossa. Kantaja oli pyytänyt vastaajalta Euroopan unionin muuhun henkilöstöön sovellettavissa palvelussuhteen ehdoissa säädettyä apua, koska häntä kiusattiin ja syrjittiin vastaajana olevassa virastossa. Hän oli ehdottanut vastaajalle useita hänelle sopivia ratkaisuja ongelmaan. Vastaaja sivuutti kantajan terveyttä koskevan kysymyksen vaikenemalla eikä ryhtynyt toimenpiteisiin, ja hyväksyi tällä tavoin kantajan kannalta vahingollisen tilanteen ja salli tämän tilanteen jatkumisen.
         
      
            4)
         
         
            Vastaaja syrji kantajaa tämän sukupuolen, kansalaisuuden ja ammattiyhdistykseen kuulumisen vuoksi. Hän oli hakenut vastaajana olevassa virastossa useasti ylempiä virkoja. Hänen laaja-alaisesta koulutuksestaan, useiden vieraiden kielten osaamisestaan, erinomaisista arvioinneistaan ja siitä seikasta, että hän on jatkuvasti kouluttautunut, huolimatta häntä ei ylennetty. Perusteet tälle ovat syrjiviä. Reaktiona siihen, että kantaja kääntyi useaan otteeseen vastaajan puoleen häneen kohdistuvan kiusaamisen ja syrjinnän vuoksi, vastaaja ehdotti kantajalle virkamatkaa, jota varten kantaja teki kaikki valmistelut, mukaan lukien vieraan kielen opiskelun alkeista kommunikaation tasolle. Tämän jälkeen vastaaja peruutti virkamatkan neljä päivää ennen lentoa. Vastaaja perusteli virkamatkan peruuttamista sillä, että kantaja oli ollut yhteydessä ammattiyhdistykseen.
         
      
            5)
         
         
            Kantaja irtisanottiin perusteettomasti. Kantajan sopimuksen irtisanominen oli perusteeton eikä sille esitetty perusteluja. Sopimus irtisanottiin, koska kantaja ei hyväksynyt sitä, että häntä kiusattiin ja syrjittiin vastaajana olevassa virastossa.